# Vejledning til ansøgning om særlige eksamensvilkår

Elever/kursister med specifikke vanskeligheder (f.eks. ordblindhed) eller psykiske eller fysiske funktionsnedsættelser kan søge om særlige eksamensvilkår, som f.eks. forlænget tid til skriftlig eksamen og forlænget forberedelsestid til mundtlig eksamen. Ansøgning om særlige eksamensvilkår skal ske senest den 1.11 til vintereksamen og den 1.marts til sommereksamen. Det er vigtigt at fristen overholdes. For sent ankomne ansøgninger om særlige eksamensvilkår afvises. En udtalelse afgivet i forbindelse med eksaminandens tidligere skoleforløb kan ikke danne grundlag for dispensation.

Ved alle dispensationsansøgninger skal der foreligge en faglig dokumentation for eksaminandens særlige vanskeligheder, som nødvendiggør dispensationen. Dokumentationen skal beskrive ansøgerens aktuelle funktionsniveau.

For elever med ordblindhed eller talblindhed mv. vil screening i 1.g/1.hf og en ansøgning med indstilling fra Aalborg Katedralskoles pågældende vejleder være tilstrækkelig dokumentation.

For elever med andre funktionsnedsættelser end dysleksi eller dyskalkuli skal der foreligge lægefaglig udtalelse, der faktuelt og konkret beskriver funktionsnedsættelsen samt hvilke omstændigheder der anbefales i forhold til en prøvesituation. Det er ikke tilstrækkeligt alene at give dokumentation for, at man har en bestemt diagnose. Man skal også dokumentere lægefagligt at diagnosen bør føre til andre eksamensvilkår. Dokumentationen skal være knyttet til elevens nuværende alder og det at eleven går på en ungdomsuddannelse.

Til ansøgningen skal man anvende skolens ansøgningsskema vedlagt dokumentation for de specifikke problemer. Studievejlederne kan rådgive og hjælpe i forhold til udformning af ansøgningen.

Eleven vil få skriftlig besked om afgørelsen på dispensationsansøgningen. Hvorvidt dispensationen gives afhænger desuden af hvorvidt det er muligt og hensigtsmæssigt indenfor skolens rammer at imødekomme de pågældende eksamensvilkår. En dispensation er kun gældende for det indeværende skoleår og den tilhørende sygeeksamen. Eleven skal derfor ansøge igen skoleåret efter, hvis de fortsat ønsker særlige eksamensvilkår.

[Ansøgningsskema om særlige eksamensvilkår ved funktionsnedsættelse.](https://katedralskolen.dk/media/2791/ansoegning-om-saerlige-eksamensvilkaar-ved-funktionsnedsaettelse.docx)

[Ansøgningsskema om særlige eksamensvilkår ved ordblindhed.](https://katedralskolen.dk/media/2792/ansoegning-om-saerlige-eksamensvilkaar-ved-ordblindhed.docx)

[Ansøgningsskema om særlige eksamensvilkår ved talblindhed.](https://katedralskolen.dk/media/2793/ansoegning-om-saerlige-eksamensvilkaar-ved-talblindhed.docx)

Hvis en elev har fået bevilget forlænget tid til enten skriftlige eksaminer eller forlænget forberedelsestid til de mundtlige, skal eleven tjekke sin eksamensplan og sikre sig, at det fremgår af Lectio. Hvis det ikke gør, skal eleven kontakte Uddannelseschef Kim Møller (kmm@katedralskolen.dk / 28 51 76 66) hurtigst muligt.